另類family day: VR拍攝隨團小助手
以前細個喺公屋長大,好多時落到商場或者途經大排檔,都會見到小朋友跟着父母一齊開工。如果未做晒功課嘅,有啲就會開張摺檯喺度做功課,做完功課嘅話就會喺檔口幫手打點一切。呢個應該係公屋常見嘅情況,文具舖、雜貨鋪,甚至乎牛雜粉麵舖,都會見到有小朋友嘅出沒同埋幫手。依家時代唔同左,小朋友感覺矜貴左,
唔好講話可以幫父母開檔做生意幫手,其實好多時而家小朋友仲忙過父母。
以前我哋返學只係返上晝班或者晏晝班,而家佢哋放學就要趕住去唔同嘅補習班,做功課溫書,學唔同嘅野。當你以為星期六,星期日有空餘嘅時間,就真係諗多咗啦,星期六同日,好多小朋友嘅時間表更加係排到密麻麻,真係一日走五場都有,去到邊度都會聽到家長話:食快啲啦、行快啲啦、就夠鐘啦!
今日好開心,VR外景拍攝嘅預備工作中,可以帶埋女兒一齊外出,大人負責背負沉重嘅器材,女兒就負責隨行打點一切。
由於影片係拍俾長者觀看,所以我哋拍攝嘅時候都有一齊討論,如何拍攝係最好,我哋一齊上昂坪,再行上大佛,拍攝左好多唔同嘅角度。
今日可以話係一個工作天,亦可以係一個親子活動嘅時間,我發覺原來小朋友好珍惜可以有機會同爸爸媽媽一齊工作,因為呢一樣野係佢哋好少可以參與得到,而我哋嘅角色通常就係返屋企問佢:做晒功課未?今日嘅拍攝過程,當佢發覺佢自己可以投入、發問、參與係其中嘅時候,佢都感到好興奮。